ถล่มสปส.ขยุ้มลงทุน1.8หมื่นล.
บอร์ด สปส. ตีตกข้อเสนออนุกรรมการตั้ง บลจ.บริหารเงินลงทุนในต่างประเทศ 600 ล้านเหรียญสหรัฐ โดยไม่ผ่านบอร์ด
18 ส.ค. 2554

บอร์ด สปส. ตีตกข้อเสนออนุกรรมการตั้ง บลจ.บริหารเงินลงทุนในต่างประเทศ 600 ล้านเหรียญสหรัฐ โดยไม่ผ่านบอร์ด 
ที่ประชุมคณะกรรมการประกันสังคม (สปส.) ครั้งที่ผ่านมา คณะอนุกรรมการการลงทุนได้เสนอให้มีการคัดเลือกและแต่งตั้งบริษัทหลักทรัพย์จัดการกองทุน (บลจ.) มาทำหน้าที่บริหารเงินลงทุนในต่างประเทศ 600 ล้านเหรียญสหรัฐ หรือ 1.8 หมื่นล้านบาท โดยไม่ต้องผ่านการพิจารณาและให้ความเห็นชอบจากคณะกรรมการ สปส. ซึ่งกรรมการหลายคนได้แสดงความเห็นคัดค้าน จนในที่สุดที่ประชุมได้ข้อสรุปว่า เมื่อคัดเลือก บลจ.เป็นที่เรียบร้อย จะต้องนำเสนอให้กรรมการ สปส.เป็นผู้ตัดสินใจขั้นสุดท้าย เพื่อไม่ให้เกิดความเสียหาย เพราะเป็นเงินจำนวนมาก
“กรรมการคัดค้านเพราะถือว่าเมื่อบอร์ดเป็นผู้แต่งตั้งอนุกรรมการ ก็ควรเสนอให้บอร์ดตัดสินใจ ไม่ใช่ไปแต่งตั้งกันเองโดยไม่ผ่านบอร์ด” แหล่งข่าวเปิดเผย
ด้านนายปั้น วรรณพินิจ เลขาธิการ สปส. กล่าวว่า ขณะนี้ยังอยู่ในขั้นตอนการคัดเลือก บลจ. ซึ่งมีบริษัทที่ผ่านเกณฑ์การพิจารณา 11 บริษัท จากที่เสนอตัวมาทั้งหมด 15 บริษัท โดยการประชุมบอร์ดครั้งต่อไปจะรายงานผลการคัดเลือกและคะแนนดิบของแต่ละบริษัท
“หากว่าคัดเลือกผู้จัดการการลงทุนได้แล้ว บอร์ดจะพิจารณาอีกครั้งว่าจะอนุมัติให้นำเงินลงทุนออกนอกประเทศหรือไม่ หากแนวโน้มเศรษฐกิจไม่ดีก็ไม่ให้นำเงินออกไปก็ได้ โดยไม่มีผลผูกพันใดๆ กับ บลจ.ที่ได้รับการคัดเลือกให้บริหารเงิน” นายปั้น กล่าว